Lisensiehouers gemaan om vir afsprake op te daag(Foto: RTMC) Nadat lisensiehouers gekla het dat hulle nie toegang tot aanlynbesprekings kon kry om hul bestuurderslisensies te hernu nie, het die Gautengse departement van paaie en vervoer ŉ reeks innoverende maatreëls ingestel om die beskikbaarheid van tydgleuwe te verseker. Hierdie maatreëls sluit in ŉ poging om proaktief tydgleuwe uit te reik, met die voorkeur aan lisensiehouers wie se bestuurderslisensies vandeesmaand verval. Die departement sal ook lisensiehouers help deur tydgleuwe beskikbaar te stel sodat diegene van wie lisensiekaarte se geldigheid tot einde Augustus vanjaar verleng is, ook die geleentheid sal kry om dit te hernu. Daarbenewens beoog die departement om in samewerking met die Gautrein-bestuursagentskap kiosks by verskillende Gautrein-stasies beskikbaar te stel waar lisensiehouers hul lisensies kan gaan hernu. Deur die Padverkeersbestuurskorporasie word lisensiehouers ook SMS’e gestuur om hulle vroegtydig daarvan bewus te maak dat hul lisensies verval het. Daar word verder ook beskikbare besprekingsgleuwe aan hulle verskaf. “Ons is egter bekommerd oor die swak bespreking van die beskikbare besprekingsgleuwe. In die eerste twee weke van die nuwe jaar het ons altesaam 17 000 tydgleuwe gebruik om voorsiening te maak vir die 35 000 lisensiehouers wie se lisensies in Januarie vanjaar verval,” het Jacob Mamabolo, LUR vir openbare vervoer en paaie, gesê. “In Februarie sien ons daarna uit om nog meer kapasiteit by die stelsel toe te voeg. Ons sal mobiele bestuurslisensietoetssentrums instel om te verseker dat burgers nie sukkel om bestuurderslisensies te hernu nie.” Mamabolo het voorts ŉ waarskuwing gerig aan lisensiehouers wat besprekings maak, maar nie opdaag nie. “Ons hou rekord van hierdie lisensiehouers wat nie vir hul afsprake opdaag nie. Hierdie neiging is onaanvaarbaar en ons moedig diegene wat tydgleuwe bespreek het aan om daarvan gebruik te maak.” Die departement het in November aangekondig dat alle leerlinglisensies, rybewyse, tydelike rybewyse en professionele bestuurspermitte wat tussen 26 Maart en 31 Desember verlede jaar verval het, tot 31 Augustus vanjaar geldig sal bly. Mamabolo moedig ook lisensiehouers aan om hul besonderhede op die eNatis-stelsel op te dateer. Om hul besonderhede op te dateer kan hulle https://online.natis.gov.za/#/ besoek.